En 24-årig dansktyrker er kendt skyldig i at ville kæmpe for terrorbevægelsen Islamisk Stat. Anklager kræver seks års fængsel.

Retten i Glostrup har onsdag kendt en 24-årig dansktyrker skyldig i at have ladet sig hverve af terrororganisationen Islamisk Stat (IS) under rejser til Syrien.

Det rapporterer TV 2s retsreporter Janni Pedersen direkte fra Retten i Glostrup.

Retssagen er den første i Danmark, hvor en person er kendt skyldig i at lade sig hverve af den militante, islamistiske gruppe.

Støttede IS økonomisk

Den 24-årige er kendt skyldig i at have kæmpet for IS i sommeren 2013, og at han havde til hensigt at tage til Syrien igen i marts 2015, lyder meldingen fra TV2s reporter.

Dertil finder retten dansktyrkeren skyldig i at have støttet Islamisk Stat økonomisk og i at billige forbrydelse ved at have lagt forherligende klip ud med Omar El-Hussin, da han blev begravet.

Dansk tyrker også kendt skyldig i økonomisk støtte til IS. Havde optaget et kviklån på knap 20.000 kr. kort før han blev anholdt marts 2015 — Janni Pedersen (@japitv2) June 22, 2016

Påstod at lave mad for IS

Den nu dømte mand har allerede fortalt adskillige detaljer om sin rejse til Syrien under en afhøring tidligere i juni i den historiske terrorsag. Han har blandt andet forklaret, at han arbejdede som bager for Islamisk Stat og kokkererede til IS-krigere.

Denne forklaring tror retten dog ikke på.

- Retten mener, at han kæmpede for IS. Han havde skrevet, at han ville være kriger i et IS-dokument, rapporterer Janni Petersen.

Anklageren går efter, at den 24-årige skal udvises af Danmark for bestandigt, og at han skal frakendes sit danske statsborgerskab, fordi han også er tyrkisk statsborger.

Anklager kræver 6 års fængsel til den dømte IS kriger #terror — Janni Pedersen (@japitv2) June 22, 2016

Der falder dom i sagen fredag 24. juni.

Afgørelse sender vigtigt signal

Ifølge Frank Jensen, tidligere operativ chef hos PET, sender rettens afgørelse et vigtigt signal til andre, der kunne finde på at rejse til Syrien for at kæmpe for Islamisk Stat.

- Det behøver ikke være sådan, at man ligefrem har bevis for, at man har dræbt nogen, men bare det, at man tilslutter sig en organisation som Islamisk Stat, er nok - og det er et vigtigt signal at sende, siger Frank Jensen.

I klippet nedenfor kan du høre den tidligere PET-chef uddybe politiarbejdet bag dagens afgørelse: